1567.

Godina **1567** (**[[rimski brojevi|MDLXVII]]**) bila je redovna godina koja počinje u srijedu (1. jan./sij. po julijanskom kalendaru).

## Događaji
* 23. 1. - Mingovski car Kine Jiajing umro posle 45 godina na prestolu, naslediće ga sin Longqing ("Velika proslava", do 1572).
* 31. 1. - Dijak Simon završava pisanje jedne knjige u Prekazu: "u dane cara Selima, krvnika, bludnika, vinopije. Te godine je po celoj zemlji svojoj skupljao janičare, pa travninu i ljuto zlo ... I mnoga druga zla te godine u ljuta i teška vremena, te zbog toga ne mogadoh dobro pisati, oprostite, amin".
* 10. 2. - Ubijen Henry Stuart, Lord Darnley, muž Mary, kraljice Škota.
* 9. 4. - Hibridno pomračenje Sunca, vidljivo u uskom pojasu preko Srbije, Bosne i Dalmacije, totalitet traje samo 4 do 8 sekundi.
* 26. 4. - Umro hrvatski ban Péter Erdődy.
* 15. 5. - Mary, kraljica Škota se udala za Jamesa Hepburna, 4. erla od Bothwella.
* 15. 6. - Mary, kraljica Škota zarobljena od škotskih plemića, 24. 7. prinuđena da abdicira u korist jednogodišnjeg Jamesa.
* lipanj - Ugarski sabor u Požunu, mnoge žalbe na Maksimilijanov način vladanja.
* srpanj - Saslušanje svjedoka o prestupima Franje Tahija u Susedgradu i Stubici (progon kmetova i suparničkih plemića).
* 13. 7. - Koprivnički kapetan Luka Sekelj od Ormuža imenovan novim kapetanom hrvatske i slavonske krajine, nakon što je zbog bolesti odstupio Ivan Lenković.
** Ubrzo zatim za nove hrvatske banove imenovani biskup Juraj II. Drašković (do '76) i Franjo I. Frankopan Slunjski (do '72).
* 25. 7. - Diego de Losada osnovao *Santiago de León de [[Caracas]]*.
* 22. 8. - Vojvoda od Albe poslat u Nizozemsku da uguši tamošnje nemire protestanata, osniva Savet nevolja, prozvan i Savet krvi.
* 22. 8. - Maksimilijanovi izaslanici Antun Vrančić i Teuffenbach stigli u Carigrad - teški pregovori traju do veljače.
* 21. 9. - Hrvatski sabor u Zagrebu, pozdravljeni novi banovi, mjere za obranu - kralj potvrđuje zaključke 29. 11., ali nakon što ih je sam izmjenio; raspravljalo se i o previranju među kmetovima na tromeđi Slavonije, Štajerske i Kranjske.
* 29. 9. - Druga runda Hugenotskih ratova: plašeći se katoličkog napada, Louis I de Bourbon-Condé i Gaspard de Coligny pokušali oteti kralja Charlesa IX i kraljicu-majku, hugenoti zauzeli neke gradove (npr. Orléans), masakr katolika u Nîmesu (*[[Michelade]]*).
* 10. 11. - Bitka kod Saint-Denisa: rojalisti potisnuli hugenote, ali smrtno ranjen komandant Anne de Montmorency.
* 20. 11. - Álvaro de Mendaña de Neira kreće iz Perua u istraživanje južnog Pacifika.

### Tokom/tijekom godine
* 974. po Hidžri (juli 1566 - juli 1567) - Završen Stari most u Mostaru.
* Gabela samostalan kadiluk (do 1620).
* Andrija Dudić Orehovički prešao u protestantizam.
* 1566-67 - Prvi pouzdani podaci o manastiru Petkovica na Fruškoj Gori.
* Živopisan manastir Brezojevica kod Plava.
* Andrea Palladio počinje gradnju Ville Rotonde.
* Porinut brod *[[Adler von Lübeck]]*, tada jedan od najvećih na svetu.
* Počinje da se koristi Španski put, putanja koja povezuje španske posede u Italiji i Nizozemskoj (do 1620).
* Zejditski imam Al-Mutahhar digao pobunu protiv Osmanlija u Jemenu.
* Mingovska Kina povlači zabranu pomorske trgovine (*[[Haijin]]*).
* 1567/8 - Srpski letopisi beleže da je Selim II "prodao crkve i manastire po celom svom carstvu", tj. udario velike namete na njih.

## Rođenja

* 24. 2. - Jindřich Matyáš Thurn, vođa čeških ustanika († 1640)
* maj - Claudio Monteverdi, kompozitor († 1643)
* 2. 9. - György Thurzó, Ugarski Palatin († 1616)

## Smrti

* 23. 1. - Jiajing, imperator Kine (* 1507)
* 26. 4. - Péter Erdődy, hrvatski ban (* 1504)
* 2. 5. - Marin Držić, dubrovački pisac (* 1508)
* Sebastijan Krelj, slovenački protestant (* 1538)
* Ivan Alapić, hrvatski plemić

## Reference

* Vjekoslav Klaić, Svezak treći: dio prvi..... Prva knjiga: Doba kraljeva Ferdinanda I., Maksimilijana i Rudolfa (1527-1608) (archive.org)